
Parlamentul României

Camera Deputaţilor
	


	Comisia pentru mediu şi echilibru ecologic
	
	Comisia pentru administrație publică şi amenajarea teritoriului



	           Nr.4c-8/150


	
	    Nr. 4c-7/145       

                         Bucureşti, 28.05.2020                                                                                      

                                                                           


BIROUL PERMANENT  AL 
CAMEREI DEPUTAŢILOR
Vă înaintăm, alăturat, raportul comun asupra propunerii legislative pentru completarea Ordonanței de urgență a Guvernului nr.195/2005 privind protecția mediului, transmisă Comisiei pentru mediu și echilibru ecologic și Comisiei pentru administrație publică şi amenajarea teritoriului pentru examinare pe fond, în procedură obișnuită, cu adresa nr. Plx. 190 din 27 martie 2019.

   PREŞEDINTE,                                                            PREŞEDINTE,

                Ion CUPĂ                                                              Angelica FĂDOR

RAPORT  COMUN

asupra  propunerii legislative pentru completarea Ordonanței de urgență a Guvernului nr.195/2005 privind protecția mediului

În conformitate cu prevederile art.94 din Regulamentul Camerei Deputaţilor, republicat, Comisia pentru mediu şi echilibru ecologic și Comisia pentru administrație publică şi amenajarea teritoriului au fost sesizate spre dezbatere în fond, în procedură obișnuită, asupra propunerii legislative pentru completarea Ordonanței de urgență a Guvernului nr.195/2005 privind protecția mediului, transmisă cu adresa nr. Plx.190 din 27 martie 2019 şi înregistrată cu nr.4c-8/150 din 28 martie 2019, respectiv cu nr.4c-7/145 din 27 martie 2019.

Senatul, în calitate de primă Cameră sesizată, a respins propunerea legislativă în ședința din 25 martie 2019,cu respectarea prevederilor art.76 alin (2) din Constituția României, republicată.

Camera Deputaților este Cameră decizională, potrivit prevederilor art.75 alineatele (1) și (3) din Constituția României, republicată şi ale art.92 alin.(9) pct.1 din Regulamentul Camerei Deputaților, republicat.

Propunerea legislativă are ca obiect de reglementare completarea Ordonanței de urgenţă a Guvernului nr.195/2005, în sensul instituirii, în sarcina persoanelor juridice care produc, stochează, comercializează şi/sau utilizează îngrășăminte chimice şi produse de protecţie a plantelor, a obligației de a nu administra îngrășăminte chimice fără a deţine un program de fertilizare bazat pe analizele chimice ale solului, precum şi a modalităţii de sancţionare a încălcării acestei obligații.

La întocmirea prezentului raport comun, Comisiile au avut în vedere avizul favorabil al Consiliului Legislativ (nr.19/16.01.2019), avizul nefavorabil al Consiliului Economic și Social (nr.115/8.01.2019), avizul favorabil al Comisiei juridice, de disciplină şi imunități (4c-13/316/2019), avizul negativ al Comisiei pentru agricultură, silvicultură, industrie alimentară şi servicii specifice (4c-5/250/2019), precum si punctele de vedere negative al Guvernului (nr.220/22.02.2019/ nr.2292/03.04.2020).

În conformitate cu prevederile art.61 și 63 din Regulamentul Camerei Deputaţilor, republicat, comisiile sesizate în fond au examinat propunerea legislativă, sus menționată, în şedinţe separate. 

Membrii Comisiei pentru administrație publică și amenajarea teritoriului au examinat propunerea legislativă în ședința din 09 aprilie 2019. Din numărul total de 23 membri ai Comisiei pentru administrație publică şi amenajarea teritoriului au participat la ședință 21 deputați.

Membrii Comisiei pentru mediu şi echilibru ecologic au examinat propunerea legislativă în ședința online din 26 mai 2020. Din numărul total de 16 membri ai Comisiei au participat la ședință 14 deputați. 

În urma examinării propunerii legislative şi a opiniilor exprimate, membrii celor două comisii au hotărât, cu unanimitate de voturi, respingerea propunerii legislative pentru completarea Ordonanței de urgență a Guvernului nr.195/2005 privind protecția mediului, întrucât inițiativa legislativa instituie, prin dispoziții cu caracter general,  o dublă reglementare în domeniul utilizării îngrășămintelor chimice, iar măsura în cauză excede legislației europene în acest domeniu, fiind restrictivă şi cu impact asupra unui număr mare de persoane care dețin/administrează terenuri agricole, şi care, prin activitatea lor, utilizează îngrășăminte chimice.

În raport de obiectul şi conținutul reglementării, propunerea legislativă face parte din categoria legilor ordinare.            
        PREŞEDINTE,                                                                   PREŞEDINTE, 

           Ion CUPĂ                                                                 Angelica FĂDOR

          SECRETAR,                                                                    SECRETAR,

       Petru FARAGO                                                    Simona  BUCURA-OPRESCU 

 Consilier parlamentar, Andreea Negulescu                               Consilier parlamentar, Elena Hrincescu

